'Twee Allergex en Voltaren-inspuiting' ná Mosambiekse spoegkobra pik | Maroela Media
Die eienaar van die Mystic Monkeys and Feathers-dierepark buite Hammanskraal is woedend oor die beweerde swak behandeling wat een van haar werkers by 'n staatshospitaal in die omgewing gekry het nadat die vrou verlede week deur 'n Mosambiekse spoegkobra gepik is.
Maroela Media het vroeër berig Emmely Ngobeni (60) is Donderdagaand op haar voet gepik toe die slang in haar stort geskuil het.
Sy is na die Mmametlhake-hospitaal in Hammanskraal gehaas waar haar toestand vinnig begin versleg het, het Christa Saayman, eienaar van die dierepark, gesê. Ngobeni het weens die skok onder meer beheer oor haar blaas verloor, maar verpleegpersoneel het geweier om haar te help skoonmaak.
Volgens Saayman is hulle meegedeel dat Ngobeni twee Allergex-tablette en 'n Voltaren-inspuiting as behandeling gekry het. "Dit is iemand se lewe wat aan 'n draadjie hang, maar dit lyk nie of hulle dit as belangrik beskou nie," het sy gesê.
Die slang het die vrou in die stort aan haar voet gepik.
Saayman sê sy het besluit om Ngobeni met 'n private helikopter na 'n hospitaal in Pretoria te laat vlieg omdat sy gevrees het vir die vrou se lewe. "Hulle [die Mmametlhake-hospitaal] wou haar net nie help nie," het sy gesê.
Dumisani Malamule, woordvoerder van die departement van gesondheid in Mpumalanga, het Maandag by navraag gesê die pasiënt is opgeneem en gestabiliseer, waarna gereed gemaak is om haar na die Witbank-hospitaal oor te plaas.
"In dié tyd het die familie en die werkgewer besluit om die pasiënt na Gauteng te neem," het Malamule gesê.
Volgens hom is 'n vorm onderteken waarin kennis gegee word dat verdere behandeling by die hospitaal van die hand gewys word.
"Alle mediese beamptes word opgelei om noodgevalle te bestuur, ook slangbyte. Dit is verkeerd om te sê dat die pasiënt net Allergex en Voltaren gegee is. Die departement kan egter nie 'n pasiënt se mediese inligting bespreek nie."
Volgens Malamule is daar wél teengif by die hospitaal beskikbaar, maar die betrokke pasiënt het die fasiliteit verlaat terwyl daar nog met 'n spesialis gekonsulteer is.
Ngobeni is intussen vroeër vandag uit die Steve Biko- akademiese hospitaal ontslaan.
Raaiselagtige verdwyning van atletiekman
Spoed of spoegkobra?!!
Nee man weet hulle nie , dis 3 rooi smarties en fanta vir n slang byt.
Dit is ons voorland met die nuwe NHI.
Alles is n grap
Soos met elke liewe instansie in hierdie land is dienslewering n gemors. En die mense in beheer kom op vir diegene wat nie hulle werk doen nie. Skuld word altyd op die slagoffers gepak en dan word hulle blameer vir die uiters swak gedrag van die instansie se personeel. Dit gaan oral so.
Dankbaar vir die vrou en as dit nie was vir haar werkgewer was sy nie meer; mediese beamptes en sommige drs ook, oa staat en militêr wees bedag dààr word alergie- en anti inflamasie middels vir alle kwale voorgeskryf.